म्याड्रिड आइपुग्दा नेरुदा एक्टिभिस्ट तथा कलाकारहरुको संगतबाट उत्साहित बनेका थिए। तर स्पेनको सामाजिक र राजनीतिक परिस्थिति तनावपूर्ण र जटिल थियो। इतिहासकार गाब्रियल ज्याकसनको लेखाइमा १९३० को दशकमा मा स्पेन एकैपटक ‘मरणासन्न राजतन्त्र, चरम आर्थिक असमानता र प्रचण्ड राजनीतिक तथा बौद्धिक विचारधाराहरुको युद्धभूमि बनेको थियो।’ नजिकै हिटलर र मुसिलोनीले शक्ति हत्याएपछि स्पेनी फासीवादीहरु पनि आफूलाई प्रत्यक्ष र हिंसात्मक रुपले व्यक्त गर्न थालेका थिए। त्यसबेलाको प्रगतिशील सरकार टिक्नका लागि निकै संघर्ष गरिरहेको थियो।
